
Boldogságórák a gyermekvédelmi szakellátásban és többségi általános iskolákban

Kulcsszavak: boldogságóra, pozitív pedagógia és pszichológia, gyermekotthon, általános iskola
A pozitív pedagógia és pszichológia elméleti és gyakorlati hátterével rendelkező Boldogságóra Program hazánkban több mint tíz éve működik. Elsősorban oktatási-nevelési intézmények számára dolgozták ki, viszont maga a program kiválóan használható akár gyermekotthonokban is. 
Dolgozatomban azt vizsgálom, hogy a Boldogságóra Program gyakorlatban történő megvalósulása mely pontokon hasonlít és miben tér el a gyermekvédelmi szakellátásban és a többségi általános iskolákban. Kíváncsi voltam arra is, hogy a Boldogságórán résztvevő segítők, többségében pedagógusok milyen személyes tapasztalatokkal rendelkeznek, hogyan élik meg ezeket a foglalkozásokat – kérdéseimre a válaszokat interjú módszere által kaptam meg. 
Legfőbb eredménye a kutatásomnak, hogy a Boldogságórák módszertanilag nemcsak azonos gyökerekkel rendelkeznek, hanem az órák felépítése is megegyezik, viszont az adott téma feldolgozása során alkalmazott módszerek jelentős egyéni eltéréseket mutatnak. Kiemelendő, hogy a gyermekotthonban dolgozók foglalkozásokba való bevonódása jelentősen nagyobb, mint az általános iskola pedagógusainak a közreműködő jelenléte.



